**Vreau să obțin voucherul ! Care sunt pașii de urmat ?**

**Ghid pentru părinți**

* Primul pas este legitimarea copilului (în perioada 8 septembrie – 30 noiembrie) la un club sportiv deținător al Certificatului de Identitate Sportivă, emis de Ministerul Tineretului și Sportului. Copiii care pot beneficia de acest voucher sunt cei născuți între 1 ianuarie 2005 și 31 decembrie 2014.
* După ce se încheie procesul de legitimare, dumneavoastră, ca părinte sau tutore legal al minorului, veți putea depune la club dosarul conținând următoarele documente:
	+ certificatul de naștere al copilului (original și copie)
	+ actul de identitate al părintelui/reprezentantului legal care depune cererea (original și copie)
	+ legitimația sportivă (original și copie)
	+ declarația privind acordul prelucrării datelor cu caracter personal
	+ cererea tip pentru acordarea voucherului și declarația pe propria răspundere
* Mai departe, clubul va transmite documentele necesare către Direcția Județeană pentru Sport și Tineret de care aparține (respectiv la Direcția pentru sport și tineret a Municipiului București).
* După tipărire, voucherele vor fi emise și distribuite către cluburi prin intermediul Direcțiilor Județene pentru Sport și Tineret, respectiv Direcția pentru Sport și Tineret a Municipiului București. Dumneavoastră veți putea ridica voucherul de la clubul unde ați depus dosarul.
* După ce ați intrat în posesia voucherului, îl veți putea folosi în magazinele de echipament sportiv partenere ale emitentului (Atenție! Voucherul este valabil 6 luni de la tipărirea acestuia)